રજિસ્ટરને અપડેટ કરતાં પહેલાં એક કામ એ પણ કરાયું હતું કે 1951નો સંપૂર્ણ ડેટા અને 24 માર્ચ, 1971 સુધીની તમામ મતદાર યાદીઓ – આ બધાનું ડિજિટાઇઝેશન કરી દેવામાં આવ્યું છે. હવે આસામના એનઆરસીને અપડેટ કરવા માટેની પ્રક્રિયા શરૂ થઈ તેમાં આ ડિજિટાઇઝેશનમાં જેમનું નામ હોય તે પરિવાર અને તેમના વારસદારો નામની ખરાઇ કરી દેવામાં આવી છે. પરંતુ કેટલાય કુટુંબો એવા છે, કે જેમનું નામ કે તેમના વડવાઓનું નામ ડિજિટલ કરી દેવાયેલી યાદીઓમાં મળતું નથી. ભારતના પાંચમાં રાષ્ટ્રપતિ બનેલા ફકરુદ્દીન અલી અહમદના પરિવારના વારસદારોને પણ તેમનું નામ આ યાદીમાં મળી રહ્યું નથી. ફકરુદ્દીનના ભત્રીજા ઝિયાઉદ્દીન અલી અહમદના કુટુંબીજનોના નામ અપડેટ થયેલા એનઆરસીમાં દાખલ થઈ શક્યાં નથી. ફકરુદ્દીન ભારતના રાષ્ટ્રપતિ હતાં તે વાત ખરી, પણ આસામમાં ક્યાંય તેમનું નામ મળતું નથી. મતદાર યાદીમાં પણ તેમનું નામ મળતું નથી. તેમના ભાઈ, બહેન, પિતરાઈઓના નામ પણ મળતાં નથી અને તેના કારણે તેમના ભાઈના વારસદારો માટે પોતાની નાગરિકતા સાબિત કરવી મુશ્કેલ સાબિત થઈ રહી છે.